Kufa Abalitshumi Lambili Engozini Yomgwaqo eBeitbridge
Umphathintambo wezomvikela lomphathintambo wezabelo bafike lapho okwenzakalele khona lingozi bazisa ukuthi uhulumende uzaphathisa imuli zabalahlekelwe yizihlobo ngemali.
WASHINGTON — Kufe abantu abalitshumi lambili kwalimala abangamatshumi amane lanhlanu engozini yomgwaqo phakathi kwebhasi leroli eBeitbridge ngoLwesihlanu ekuseni. Ibhasi le ngeyenkampani yeMB Transport njalo ibisiya eBeitbridge ivela eHarare lapho etshaye khona ubabhemi yasigqikilana leroli ebiphambana layo. Iphephandaba leHerald libike ukuthi abantu abalitshumi bahle bafela khonapho kwathi ababili bayafela esibhedlela seBeitbridge. Abanye babalimeleyo bagijinyiselwe ezibhedlela zakoBulawayo kwathi abanye balaliswa esibhedlela seBeitbridge. Umphathintambo wezomvikela uMnu Kembo Mohadi lomphathintambo wezabelo uMnu Savior Kasukuwere bafike lapho okwenzakalele khona lingozi bazisa ukuthi uhulumende uzaphathisa imuli zabalahlekelwe yizihlobo ngemali engange$200 imuli ngayinye. Umgwaqo weHarare-Masvingo-Beitbridge wonakele kakhulu njalo banengi abantu asebefele kuwo eminyakeni edluleyo. Umabhalane wedolobho leBeitbridge uMnu Loud Ramagkapola utshele iStudio 7 ukuthi umgwaqo lo kumele ulungisiswe ngokuphangisa. "Udubo yikuthi imigwaqo yakithi yonakele kakhulu. Lo oweHarare-Beitbridge ugcwele inyamazana ngoba akusela cingo olwalukhona kudala," kutsho uRamagkapola.